ვინ გაყიდა კურდღელი როჯერი
ვინ გაყიდა კურდღელი როჯერი (ინგლ. Who Framed Roger Rabbit) — 1988 წლის ფენტეზის ჟანრის ამერიკული კომედიური ფილმი , რომლის რეჟისორია რობერტ ზემეკისი, ხოლო სცენარის ავტორები - ჯეფრი პრაისი და პიტერ სიმენი. ფილმში შერწყმულია ნახატი ანიმაცია და ცოცხალი კადრები. იგი ეფუძნება გერი კ. ვულფის რომანს „ვინ გაატარა ცენზურაში კურდღელი როჯერი?“, რომელშიც მოქმედება მიმდინარეობა ანიმაციური გმირებით დასახლებულ რეალურ სამყაროში. ფილმში მთავარ, კერძო დეტექტივ ედი ველიანტის როლს ასრულებს ბობ ჰოსკინსი. იგი იძიებს მკვლელობას, რომელშიც თითქოს გარეულია ანიმაციური პერსონაჟი კურდღელი როჯერი. ფილმში ასევე მონაწილეობენ: ჩარლზ ფლეიშერი (როჯერის გახმოვანება), კრისტოფერ ლოიდი (მოსამართლე დუმი, მტერი), ქეთლინ ტერნერი (ჯესიკას, როჯერის ცოლის გახმოვანება) და ჯოანა კესიდი (დელორესი, დეტექტივის მეგობარი). Walt Disney Productions-მა ფილმის გადაღების უფლება 1981 წელს შეიძინა. გადაღებამდე ჯეფრი პრაისისა და პიტერ სიმენის მიერ დაიწერა სცენარის ორი ვერსია. ამის შემდგომ ისინი წარუდგინეს სტივენ სპილბერგსა და მის კომპანიას Amblin Entertainment, რათა დაფინანსება მოეპოვებინათ. ზემეკისი ფილმის გადასაღებად აიყვანეს კანადელ ანიმატორ რიჩარდ უილიამსთან ერთად, რომელსაც უნდა ეზრუნა ანიმაციურ სცენებზე. წარმოება ლოს-ანჯელესიდან სტუდიაში Elstree, ინგლისში გადაიტანეს. გადაღებისას ბიუჯეტი გაიზარდა და ძირითად სცენებს უფრო ხანგრძლივი დროის განმავლობაში იღებდნენ, ვიდრე დაგეგმილი იყო. როდესაც ფილმი გამოვიდა 1988 წლის 22 ივნისს, ფინანსური წარმატებისა და დადებითი მიმოხილვების გამო, მან გამოიწვია დაინტერესება ამერიკული ანიმაციის ოქროს ხანით და ამერიკულ ანიმაციაში ახალი ეპოქა დაიწყო, კერძოდ - დისნეის რენესანსი. 2016 წელს ფილმების ეროვნულმა რეესტრმა „კურდღელი როჯერი“ აირჩია კონგრესის ბიბლიოთეკაში შესატანად, როგორც „კულტურულად, ისტორიულად ან ესთეტიკურად მნიშვნელოვანი ნამუშევარი“.